
Τη Δευτέρα 10 Νοεμβρίου 2014 παρουσιάστηκε στο Σπίτι της Κύπρου το βιβλίο του Φίλιππου Γαλιάσου Διακοπές στην Κόλαση που κυκλοφορεί από τις εκδόσεις Momentum.
Ο Φίλιππος Γαλιάσος γεννήθηκε το 1972 στην Αθήνα. Ιστορίες του έχουν δημοσιευθεί στο onestory.gr, στο protagon.gr, στο microstory.gr και στο ideostato.gr. Έχει γράψει διηγήματα τα οποία έχουν διακριθεί σε διαγωνισμούς και εκδοθεί ψηφιακά σε e-books, καθώς και στις συλλογές Ιστορίες για την Ελλάδα και Summer Stories. Ο συγγραφέας στο νέο του βιβλίο δημιουργεί, με σατιρικό χιούμορ και ανατρεπτική διάθεση, ένα «κολασμένο» κείμενο για τα ερωτήματα τής ύπαρξης και την ανθρώπινη φύση, για το μυστήριο του θανάτου και το ακόμα μεγαλύτερο μυστήριο της ζωής. 
Τον συγγραφέα και τους παρευρισκομένους καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου.
Στη συνέχεια τον λόγο πήρε ο σκηνοθέτης Ανδρέας Αντωνιάδης ο οποίος με τη συμμετοχή των ηθοποιών Μιχάλη Μητρούση, Ολύνα Ξενοπούλου, Ελένη Φιλιούση και Δημήτρη Μαγγίνα, παρουσίασε το βιβλίο.
Ο κ. Αντωνιάδης έκανε μια σύντομη αναφορά στη γνωριμία του με τον συγγραφέα και στην πρώτη επαφή του με το κείμενο, λέγοντας ότι το βιβλίο είναι γραμμένο με μαύρο και καυστικό χιούμορ. Με τη σκηνοθετική του ιδιότητα και τη βοήθεια των ηθοποιών αποδόθηκαν με θεατρικό τρόπο αποσπάσματα του βιβλίου, που καθήλωσαν το κοινό.
Η εκδήλωση ολοκληρώθηκε με την αντιφώνηση του συγγραφέα ο οποίος ευχαρίστησε όλους όσοι συνετέλεσαν στην πραγματοποίηση της παρουσίασης του βιβλίου.

